Kommissionens afgørelse

af 22. juni 2001

om den information og offentlige omtale, der skal gennemføres af de lande, som modtager støtte fra det strukturpolitiske førtiltrædelsesinstrument (ISPA)

(2001/503/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1267/1999 af 21. juni 1999 om oprettelse af et strukturpolitisk førtiltrædelsesdokument (ISPA)(1), særlig artikel 13, stk. 2, og

ud fra følgende betragtninger:

(1) Efter artikel 13, stk. 1, i forordning (EF) nr. 1267/1999 skal de modtagerlande, der er ansvarlige for gennemførelsen af foranstaltninger, hvortil Fællesskabet har ydet støtte under ISPA, sørge for, at foranstaltningerne offentliggøres på passende måde, således:

a) at offentligheden gøres opmærksom på Fællesskabets rolle i forbindelse med foranstaltningerne

b) at de potentielle støttemodtagere og erhvervsorganisationerne gøres opmærksom på de muligheder, som foranstaltningerne frembyder.

(2) Efter artikel 13, stk. 1, i forordning (EF) nr. 1267/1999 skal modtagerlandene bl.a. sikre, at der opsættes fuldt synlige skilte med EF-symboler og med angivelse af, at foranstaltningen samfinansieres af Fællesskabet, samt at repræsentanter for fællesskabsinstitutionerne er til stede ved de vigtigste offentlige arrangementer, der er forbundet med fællesskabsstøtten under ISPA.

(3) Efter artikel 13, stk. 1, i forordning (EF) nr. 1267/1999 skal medlemsstaterne årligt underrette Kommissionen om, hvilke initiativer der er taget med hensyn til information og offentlig omtale.

(4) Efter artikel 13, stk. 2, i forordning (EF) nr. 1267/1999 vedtager Kommissionen nærmere bestemmelser om information og offentlig omtale.

(5) Det i artikel 14, stk. 1, i forordning (EF) nr. 1267/1999 omhandlede Forvaltningsudvalg for ISPA er blevet hørt om de nærmere bestemmelser om information og offentlig omtale. De i denne afgørelse fastsatte foranstaltninger er i overensstemmelse med forvaltningsudvalgets udtalelse -

TRUFFET FØLGENDE AFGØRELSE:

Artikel 1

De nærmere bestemmelser om information og offentlig omtale vedrørende støtte fra det strukturpolitiske førtiltrædelsesinstrument i henhold til forordning (EF) nr. 1267/1999 er fastsat i bilaget.

Artikel 2

Denne afgørelse træder i kraft på tredjedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 22. juni 2001.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 73.

BILAG

INFORMATIONS- OG REKLAMEKRAV

Regler for information og reklame om støtte fra det strukturpolitiske førtiltrædelsesinstrument

1. FORMÅL OG ANVENDELESOMRÅDE

Informations- og reklameforanstaltninger vedrørende støtte fra ISPA skal:

- øge offentlighedens kendskab til og gennemsigtigheden af EF's aktiviteter

- underrette potentielle modtagere og erhvervsorganisationer om ISPA's muligheder.

Information og reklame vedrører alle foranstaltninger, som ISPA yder finansiel støtte til.

Formålet med informations- og reklameforanstaltningerne er at informere den brede offentlighed og potentielle og endelige modtagere, herunder:

- regionale, lokale og andre offentlige myndigheder

- arbejdsmarkedets parter

- ikke-statslige organisationer

- projektoperatører og -promotorer

- alle andre interesserede parter

om de muligheder, som ISPA tilbyder.

2. GENERELLE PRINCIPPER

Det organ, der er ansvarlig for gennemførelsen af et ISPA-projekt (i det følgende benævnt "det ansvarlige organ") står til regnskab for alle reklameforanstaltninger på stedet. Reklame gennemføres i samarbejde med Kommissionens tjenestegrene, der underrettes om de foranstaltninger, som gennemføres med henblik herpå.

Det ansvarlige organ tager alle relevante administrative skridt til at sikre, at ordningerne gennemføres effektivt, og at der samarbejdes med Kommissionens tjenestegrene.

Informations- og reklameforanstaltninger gennemføres rettidigt, når der er truffet afgørelse om at yde støtte fra ISPA. Kommissionen forbeholder sig ret til at indlede en procedure med henblik på at nedskære, suspendere eller annullere støtten fra ISPA, hvis et modtagerland ikke opfylder sine forpligtelser i henhold til dette bilag. I sådanne tilfælde anvendes proceduren i bilag III, stk. 1, afsnit VIII, til den ISPA-finansieringsaftale, der er indgået med hvert modtagerland.

3. RETNINGSLINJER FOR INFORMNTIONS- OG REKLAMEAKTIVITETER

Uanset de nærmere regler i punkt 4 anvendes følgende principper i forbindelse med alle informations- og reklameforanstaltninger:

3.1. Medier

Det ansvarlige organ underretter på den mest hensigtsmæssige måde medierne om foranstaltninger, der medfinansieres af ISPA. EF's andel skal på rimelig vis fremgå af denne information.

Med henblik herpå skal der ved den formelle iværksættelse af projekter og vigtige etaper af deres gennemførelse gennemføres informationsforanstaltninger, især i de regionale medier (presse, radio og fjernsyn). Der skal sikres et passende samarbejde med Kommissionens delegationer i de pågældende modtagerlande.

3.2. Informationsbegivenheder

Tilrettelæggerne af informationsbegivenheder som konferencer, seminarer, messer og udstillinger i forbindelse med gennemførelsen af projekter, som medfinansieres af ISPA, skal udtrykkeligt henvise til EF's deltagelse. Lejligheden bør benyttes til at forevise EF-flaget i mødelokaler og EF-logoet på dokumenter. Kommissionens delegationer i modtagerlandene deltager om nødvendigt i forberedelsen og gennemførelsen af sådanne begivenheder.

3.3. Informationsmateriale

Publikationer (f.eks. brochurer og foldere) om projekter eller lignende foranstaltninger bør på forsiden indeholde en tydelig angivelse af EF's logo, hvis et nationalt, regionalt eller lokalt logo anvendes.

Hvis publikationen indeholder et forord, bør det underskrives af både den person, der er ansvarlig for modtagerlandet, og på Kommissionens vegne af den ansvarlige kommissær eller en udpeget repræsentant for at tydeliggøre EF's deltagelse. I sådanne publikationer henvises der til det organ, der er ansvarlig for informationen af de interesserede parter.

Ovennævnte principper gælder også for audiovisuelt materiale og materiale på websteder.

4. MODTAGERLANDENES FORPLIGTELSER

I forbindelse med information og reklame anvendes der en række sammenhængende foranstaltninger, der fastlægges af det ansvarlige organ i samarbejde med Kommissionen for hele projektets varighed. Modtagerlandene skal sørge for, at Kommissionens repræsentanter, herunder dens delegationer, på passende vis er inddraget i de vigtigste offentlige aktiviteter i forbindelse med ISPA.

Når projekter gennemføres, træffer det ansvarlige organ følgende foranstaltninger til at angive ISPA's deltagelse i projekterne:

a) Projekt-relateret information

Der skal træffes informations- og reklameforanstaltninger på stedet for at gøre den brede offentlighed bekendt med støtten fra EF gennem ISPA. Det ansvarlige organ bør på passende vis offentliggøre indholdet af projekterne og sikre sig, at sådanne dokumenter tilsendes lokale og regionale medier og holdes til rådighed for interesserede parter. Foranstaltninger på stedet bør omfatte:

- reklametavler, der opstilles på de pågældende steder

- fastblivende mindeplader for infrastrukturer, som den brede offentlighed har adgang til

idet begge kategorier opsættes efter de særlige regler for information på stedet, der redegøres for i det følgende.

b) Generel ISPA-relateret information

I tilknytning til litra a) udarbejder den nationale ISPA-koordinator med regelmæssige mellemrum generelle oplysninger om støtten fra ISPA til det pågældende land, idet gennemførelsen af projekter og opnåede resultater fremhæves. Generelle oplysninger bør udarbejdes mindst en gang om året og stilles til rådighed for Kommissionen til dens årsberetning. Oplysningerne fremlægges i form af brochurer af almen interesse, professionelt audiovisuelt materiale (f.eks. videoclips) og nyhedskonferencer på passende niveau. I oplysningerne grupperes projekterne efter art og/eller med fokus på projekter af relevant interesse. De bør sendes til nationale og regionale radio- og fjernsynsstationer, til Kommissionen og på anmodning til andre interesserede parter, jf. stk. 1.

5. OVERÅGNINGSKOMITÉERNES ARBEJDE

- Kommissionens repræsentanter i overvågningskomitéerne skal i samarbejde med den nationale ISPA-koordinator sørge for, at der er overensstemmelse med de for reklame vedtagne bestemmelser, herunder for reklametavler og mindeplader (jf. særlige regler nedenfor).

- Information om reklameforanstaltninger og passende beviser (f.eks. fotos) sendes af det ansvarlige organ til formanden for overvågningskomitéen. Kopier af sådant materiale sendes til Kommissionen.

- Formanden for komitéen tilsender Kommissionen alle oplysninger, der er nødvendige for at udarbejde årsberetningen.

- Overvågningskomitéerne sikrer sig, at der findes passende information om deres arbejde. Med henblik herpå underretter hver overvågningskomité, så ofte det skønnes nødvendigt, medierne om forløbet af det eller de projekter, som den er ansvarlig for. Formanden er ansvarlig for kontakter med medierne, og Kommissionens repræsentant bistår ham hermed.

- Der bør også træffes passende arrangementer i samarbejde med Kommissionen og dens delegationer i modtagerlandene, når der gennemføres vigtige begivenheder som f.eks. møder på højt plan eller indvielser.

6. AFSLUTTENDE BESTEMMELSER

Kommissionen kan iværksætte særlige supplerende foranstaltninger, som den finder nødvendige, efter drøftelser med den nationale ISPA-koordinator og det ansvarlige organ.

Det ansvarlige organ kan under alle omstændigheder gennemføre supplerende foranstaltninger. Det rådfører sig med og underretter Kommissionen om de initiativer, det tager, så Kommissionen på passende vis kan deltage i gennemførelsen.

For at lette gennemførelsen af disse bestemmelser kan Kommissionen yde passende bistand og udstede retningslinjer.

Særlige regler for reklametavler og mindeplader

For at synliggøre ISPA-projekterne sørger modtagerlandene for, at følgende informations- og reklameforanstaltninger overholdes:

1. REKLAMETAVLER

Der opstilles reklametavler på steder, hvor der gennemføres projekter, som støttes af ISPA. På sådanne reklametavler skal der være plads til at angive EF's deltagelse.

Reklametavler skal have en størrelse, der svarer til projektets omfang.

Den del af reklametavlen, der er forbeholdt EF, skal opfylde følgende kriterier:

- den skal udgøre mindst 50 % af reklametavlens samlede størrelse

- den skal være forsynet med det standardiserede EF-logo og følgende tekst, der udformes som vist i vedlagte eksempel.

Hvis det ansvarlige organ ikke opstiller en reklametavle, der angiver dens egen deltagelse i finansieringen af projektet, skal støtten fra EF angives på en særlig reklametavle. I så fald anvendes ovenstående regler om EF's andel tilsvarende.

Reklametavler fjernes senest seks måneder efter afslutningen af arbejdet og erstattes med en mindeplade jf. reglerne i punkt 2.

2. MINDEPLADER

Fastblivende mindeplader anbringes på steder, som den brede offentlighed har adgang til. Foruden EF-logoet skal EF's bidrag til projektet angives.

Følgende tekst bør anvendes som retningslinje for det indhold, der kræves: "Dette projekt blev medfinansieret af EF med ... %. Da arbejdet blev afsluttet i ... (år), var de samlede projektudgifter på ... (national valuta), og det samlede bidrag fra EF var på ... (national valuta)."

>PIC FILE= "L_2001182DA.006101.TIF">